《郭熙山水图为丁道录烱然题》
明代·倪谦

仙家洞天三十六，地脉独数华阳灵。我师佩印主其所，雾阁云阳常不扃。

支铛玄夜煮白石，飞檄白书鞭轰霆。茅君礼罢月如水，控鹤直入秋冥冥。

玉皇闻师司下土，召赴弥罗紫霄府。命临真境向蓬莱，玉佩霞琚绾簪组。

旧游为别今几春，时忆家山魂梦苦。危峰飞瀑正当门，閒却长桥跨溪浒。

郭熙画手称良工，运毫命意趣不穷。当年应预写句曲，深林邃壑何其同。

我师得此如拱璧，索我开图着诗笔。赋诗看画思飘飘，何须更蹑王乔舄。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。